1000 liter olie med oliefiltre, bolte og brændstoffiltre er blevet hældt ned i et hul på Svendborgvej i Aalborg Øst. Hullet var gravet i forbindelse med renovering af fjernvarmen på stedet, men blev altså i stedet brugt til en voldsom miljøforurening. - Vi vil meget gerne høre fra personer, der har set nogen hælde olie i hullet, siger vagtchef ved Nordjyllands Politi Karsten Højrup Kristensen. Miljøvagten, politiet og indsatslederen er på stedet sammen med en såkaldt mammutsuger, som kan suge olien op. - Nogen er simpelthen bakket op til hullet med en stor trailer og har hældt olien ned i hullet, siger Søren Korsgaard, som er indsatsleder fra Beredskabscenter Aalborg. Hullet er på to gange fire meter, og det er to og en halv meter dybt.

Opsummering:
Beredskabet er i gang med at rense op efter en voldsom miljøforurening i Aalborg Øst.